**Dr. Oetker** [doktor ötker] on useassa maassa toimiva saksalainen elintarvikealan yritys. Suomessa se toimii nimellä Dr. Oetker Suomi Oy.

Dr. Oetkerin päätuotteita ovat leivontatuotteet, pakastepizzat, jogurtit, vanukkaat ja aamiaismurot. Oetker omistaa myös Saksan suurimman panimoyhtiön Radeberger Groupin, jonka markkinaosuus Saksassa on noin 15 prosenttia ja olutmerkkejä muun muassa Radeberger ja Jever. Yhtiöön kuuluu myös kymmenkunta hotellia eri puolilla maailmaa yhteisnimellä Oetker Collection.

Historiaa
---------

Dr. Oetkerin toimitiloja Bielefeldissä.
Dr. Oetker -yrityksen perusti apteekkari August Oetker Saksan Bielefeldissä vuonna 1891 keksimänsä leivinjauheen valmistamiseksi ja markkinoimiseksi. Yrityksen ja tuotteen tunnetuksi tekemiseksi hän alkoi julkaista omia reseptilehtisiä ja sanomalehtimainoksia ja alkoi painaa reseptejä myös tuotepakkauksiin. Yrityksen piirissä keksittiin seuraavaksi muita leivonnassa ja ruoanlaitossa tarvittavia jauhetuotteita, kuten vaniljasokeri ja erilaisia vanukasjauheita. 1900-luvun alussa yritys avasi ensimmäisen tehtaansa, jota laajennettiin moneen kertaan. Vähitellen tehtaita alettiin perustaa muihinkin Euroopan maihin.

August Oetkerin poika Rudolf Oetker kaatui Verdunin taistelussa vuonna 1916, ja perillisistä moni muu sai surmansa liittoutuneiden ilmaiskussa vuonna 1944. Tämän jälkeen yrityksen johtoon astui 28-vuotias pojanpoika Rudolf-August Oetker. Tätä ennen yritystä johti Richard Kaselowsky, joka myös oli Hitleriä kannattava kansallissosialisti. Rudolf-August Oetkerin toimikautensa yrityksen johdossa kesti vuoteen 1981 saakka, ja sen kuluessa Dr. Oetker -yritys eteni leivontatarvikkeista pakastettuihin elintarvikkeisiin, joista suosituimmiksi muodostuivat pizzat. Wittlichiin perustettiin ensimmäinen pakastepizzatehdas vuonna 1980.

2010-luvun loppupuolella Dr. Oetker laajeni erityisesti pakastetoiminnassa. Se osti vuonna 2015 pakastekakkuvalmistaja Coppenrath & Wiesen sekä vuonna 2017 belgialaisen Diversi Foodsin ja leivonta-aineksia valmistavan meksikolaisen Grupo Rexalin. Vuonna 2018 yrityskauppojen kohteina olivat ranskalainen Alsa ja enemmistöosuus eteläafrikkalaisesta pakastekakkuvalmistajasta nimeltä Château Gâteaux.

Rudolf-August Oetkeristä tuli elinaikanaan yksi Saksan rikkaimmista ihmisistä. Sittemmin perhekonsernin omistus on jaettu kahdeksan perillisen kesken – kullekin 12,5 prosentin osuus – mikä nosti heistä jokaisen miljardööriksi. Yhtiön kahdeksasosan (12,5 % osuus) markkina-arvoksi noteerattiin keväällä 2018 2,3 miljardia dollaria.

Dr. Oetker International on yhä perheyritys, jonka johdossa toimii neljäs sukupolvi. Nykyisin konserniin kuuluu lukuisia Dr. Oetker -yrityksiä eri puolilla maailmaa, jotka työllistävät yhteensä noin 26 000 ihmistä. Dr. Oetker Suomi Oy perustettiin vuonna 1997.

Kirjallisuutta
--------------

* Finger, Jürgen – Keller, Sven – Wirsching, Andreas: *Dr. Oetker und der Nationalsozialismus: Geschichte eines Familienunternehmens 1933–1945*. München: C. H. Beck, 2013. ISBN 978-3-406-64545-7.

Lähteet
-------

* Suomen Dr. Oetkerin kotisivut

### Viitteet

1. 1 2  1020. August Oetker. Real Time Net Worth — as of 4/5/18: $2.4 B. 2018 Billionaires Net Worth — as of 3/6/18 $2.4 B (Maailman (dollari)miljardöörien listan jaettu 1020. sija)  6.3.2018. Forbes, forbes.com. Viitattu 5.4.2018. (englanniksi)
2. 1 2  Kennzahlen 2014 (Arkistoitu – Internet Archive), Dr. August Oetker KG. Viitattu 18.2.2016.
3. ↑  German pizza giant Dr Oetker reveals Nazi-era past  18.10.2013. BBC, bbc.com. Viitattu 5.4.2018. (englanniksi)
4. ↑  Unigrains – In Brief. World rankings – Pastry and bakery companies: Strong growth of European players *unigrains.fr*.  2019. Viitattu 21.7.2019.
5. ↑  Frozen food pioneer Oetker Dies at 90 (Arkistoitu – Internet Archive), Quick Frozen Foods International, 1.4.2007. Vaatii HighBeam-tilauksen. Viitattu 18.2.2016.
6. ↑  Rüdiger Jungbluth: Herrschen oder teilen  13.3.2014. Zeit, zeit.de. Viitattu 5.4.2018. (saksaksi)
7. ↑  The World's Billionaires List (Maailman (dollari)miljardöörit, naiset)  6.3.2018. Forbes, forbes.com. Viitattu 5.4.2018. (englanniksi)
8. ↑  Yrityksen historia (Arkistoitu – Internet Archive), Dr. Oetker. Viitattu 18.2.2016.

Aiheesta muualla
----------------

* Kuvia tai muita tiedostoja aiheesta **Dr. Oetker** Wikimedia Commonsissa

* Catherine Hickley (14.3.2017) German Art Collectors Face a Painful Past: Do I Own Nazi Loot? (englanniksi) (nytimes.com)
* FOCUS: Is Dr Oetker really sincere about facing up to its Nazi past? (18.1.2014) (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Dr. Oetker